Lesse hervat ná skoliere betoogArgieffoto Lesse sal volgende week weer in Bloemhof, Noordwes, hervat nadat leerlinge by twee skole betoog het. “Skoliere by Thuto Lore Secondary School en Gaopalelewe Secondary School sal na verwagting Maandag terugkeer skool toe,” het Elias Malindi, woordvoerder van die departement van onderwys in Noordwes, gesê. “Die skoliere het, sedert die skole weer ná die Paasvakansie oopgemaak het, lesse geboikot.” Leerlinge het vandeesweek op ŉ plundertog gegaan. Uitlanders se winkels is geplunder en ŉ bakkie is aan die brand gesteek. Minstens ses leerlinge is in hegtenis geneem. Volgens Malindi hou die betoging verband met “onopgeloste eise” wat die provinsiale regering nog nie aangeroer het nie. Leerlinge kla onder andere oor ongekwalifiseerde onderwysers in hul skole, lyfstraf, ondoeltreffende skoolbestuur en skoolbeheerliggame en ongesonde etes. Hy het gesê die departement en die verteenwoordigende raad vir leerders (VRL) het Donderdag vergader om na die eise te luister. Die departement het die bewerings verwerp en gesê slegs gekwalifiseerde akademici word as opleiers aangestel ná ŉ toename in die bedanking van onderwysers. Die nuut gekwalifiseerde akademici word erken deur die departement van hoër onderwys en opleiding en het voorlopige sertifikate van die SA Raad vir Opvoeders (SARO) ontvang, het Wendy Matsemela, LUR vir onderwys in Noordwes, gesê. Sy het haar misnoeë uitgespreek oor die gedrag van die skoliere en gesê behoorlike prosedures moet gevolg word wanneer kwessies geopper word. Sy het haar sterk uitgespreek teen die stokkiesdraaiery. “Ons moet van die behoorlike kanale gebruik maak,” het Matsemela gesê. “Die Grondwet erken jou reg tot opleiding en sukses en hierdie regte kan vreedsaam verdedig word sonder om opleiding en opvoeding te ontwrig.”